પંડિતજીનો આભાર માનીને જયંતીએ પગ ઉપાડ્યા. અત્યારે એણે બગલથેલો ખભે લટકાવ્યો હતો. પંડિતનું માર્ગદર્શન સચોટ હતું. થોડે દૂર ઊભા રહીને એણે દુકાનનું નિરીક્ષણ કર્યું. ઘઉં, ચોખા, કઠોળથી માંડીને સાબુ અને ડિટરજન્ટ પાઉડર સુધીની તમામ વસ્તુઓ જ્યાં મળે એવી ગંજાવર દુકાન હતી. દુકાનમાં ગ્રાહકોની ભીડ હતી. પાંસઠેક વર્ષના એક વડીલ કાઉન્ટર પર બેસીને સ્ટાફને સૂચના આપી રહ્યા હતા. દુકાનમાં ગ્રાહકોની ભીડ હોય એ સમયે જવાથી પેલો માણસ સરખો જવાબ ના પણ આપે એમ વિચારીને જયંતી શાંતિથી ઊભો રહ્યો. 'અંબિકા કિરાના સ્ટોર' હિન્દીમાં ખાસ્સું મોટું બોર્ડ હતું એમાં પ્રોપરાઇટર તરીકે પોપટલાલ પાનાચંદ નામ આટલે દૂરથી પણ વાંચી શકાતું હતું.